K'an ndun whuz de sútelh'a,
'en buts'un nátesdalh,
'et whunts'ih 'aw 'ilhunuh nuhtah nts'e tésyalh 'et hukwa chasuzoodúzulhkut.
'Et njan 'un whudúsni,
'et huwa nuhwhudzi tso be dézbun,
'et whunts'ih khunek 'alha' 'int'ah 'i 'ún whudusni,
nuhghu natesdalh,
'et nuhwheni nuhwhuba whutézoo.
'Aw whenáchasdal t'eh,
nuhLa'tet'ilh,
'en 'aw nuhts'un tooya ghaít'ah.
Whenásja t'eh,
'et 'en nuhts'un télh'alh.
'Et whusaínya t'eh bubeni tah dez'ai 'i bugha yinkak whudune lubeshi 'uhulh'en hinli t'éhonózin.
'Ink'ez ndai ts'ah'un 'int'ah 'i 'ink'ez Yak'usda ye náhezya 'i chah 'i bugha t'éhonóozin.
Si sugha 'aw huba 'alha cha'hóot'ah 'et huwa hubunalh t'ewhunoolhzeh lubeshi 'uhulh'en hinli.
Se'aBá buts'un nátesdalh 'ink'ez 'aw 'o 'un sooh'en ghaít'ah.
'Et 'i bugha ndai ts'ah'un 'int'ah 'i Ndoni,
'en bubut'ewhunoolhzeh.
Ndi yun k'ut humoodih 'en 'uda buba nahezya,
'et huwa ndi be náhudeh 'i ndi yun k'ut whudune,
Ndoni 'en whebunoolhtun,
'en chah whuz na'a zeh buba nahutedeh.
'Awhuz tube lhat nuhwhudutésnilh whuz'ai,
'et whunts'ih k'an 'aw whulh whuhyin,
ghaít'ah.
'Et Ndoni,
ndun khunek 'alha' 'int'ah 'i buts'u haídults'it,
'en nuhyudánde t'eh,
'en ndi khunek 'alha' 'int'ah,
'i nuhwheni tah nídoo'alh.
'Et ndi 'i be 'ut'en 'int'ah;
'aw dich'oh bughunek be ilah nohwhulh yátelhtuk,
ndet whudánts'o,
'et zeh whunoh untelhtun,
'ink'ez nts'oh teh ne'whutet'en,
'et chah t'ewhunáhzun nuhwhutelhtsilh.
Se'ut'en k'ah ts'iyawh whútalhchulh 'ink'ez whunóhuntelhtun,
'et si suba whudóolhti.
Ts'iyaitsuk ndai se'aBá be'ilhdzun yinli,
'i si se'ilhdzun 'int'ah.
'Et 'un whúdusni Ndoni 'en ndai se'ut'en k'ah unli,
'i ts'iyawh yutélhchulh 'ink'ez 'i yenewhuntelhtun.
'Aw 'et se'aBá buts'u natésdalh 'et huwa 'udusni dzuh sayaz whuts'un,
'aw sooh'en ghaít'ah.
'Et doo chah dzuh sayaz inle t'eh,
'et suteh'ilh.”
hubúlhni.
'Et yugha hoodul'eh dich'oh chah lhahoodulkut,
“Ndi khunek ye nelh yalhtuk 'i lhe'utni,
‘Se'aBá buts'u natésdalh,’
'ink'ez,
‘Dzuh sayaz whuts'un,
'et 'aw sooh'en ghaít'ah.
'Et doo chah dzuh sayaz whuts'un,
'et suteh'ilh.’
'I daja ni hoh 'utni?”
'Et 'o 'un chah 'uhutni,
“Njan dzuh sayaz whuts'un ní,
'et daja ni hoh 'utni?
Wheni 'aw t'ets'onízun.”
'Et Sizi hukwa huyoodutélhkut hukwa' huninzun,
'uda t'éwhunínzun 'et ndo búlhni,
“Nuhwhudúsni dzuh sayaz whuts'un,
'et 'aw sooh'en ghaít'ah.
'Et doo chah dzuh sayaz inle t'eh,
'et suteh'ilh.
'Et ih nuhwhenich'oh nuhtah hukwa lhoodulhukut?
Soo ts'ah'un na'a 'un whudúsni,
tehtso 'ink'ez 'o 'un chah tube sk'enitehleh,
'et whunts'ih yinkak whudune hontélhnik.
Nuhwheni tube tso tehleh,
'et whunts'ih nuhtso 'i bé hoonaht'i 'i tele.
'Et whuz na'a ts'eke buyaz whutéleh,
'en k'una'a 'et ndúhoont'ah.
'Aw 'et wheghah whudezulh whuch'a ní unli lhih.
'Et buzki whulih teh,
yé ndida 'i yunaoodilnah,
'uski yinkak nenílhti 'et tube hóont'i.
'Et whuz na'a zeh nuhwheni k'an tso ahli,
'et whunts'ih nanwhutest'ilh 'ink'ez nuhdzi hóotet'i,
'ink'ez be hóonaht'i 'i 'aw nuhghu hayóolhchoot ghaít'ah.
'Et dzin t'eh,
'aw hoonliyaz suts'u ka' doohtni ghaít'ah.
Soo ts'ah'un na'a 'un whudúsni,
se'aBá si soozi bugha hoonliyaz buts'u hukwa' dahni t'eh,
ndai buka' dahni,
'i nuhgha íte'alh.
K'an whuts'un si soozi bugha 'aw buts'o hukwa' dahni hoolah.
'Et se'aBá huboodulhkut,
'et nuhgha whútelts'ulh,
'ink'ez 'et be ts'uhoont'i teht'ilh.
“Ndi yun k'ut humoodih, 'ink'ez be 'ut'en k'ah chah, ts'iyawh buch'a' nílhde,” ni Sizi
“Whutsuh da khunek whe' hoont'ah hooyah be 'ún whudusni inle.
'Et whunts'ih whuz de whélts'ulh,
khunek whe' hoont'ah hooyah be ilah 'udutésnilh.
Se'aBá 'en bugha soo ts'et khunek 'i be nuhwhudutésnilh.
'Et neóodinzut t'eh,
'aw si ilah se'aBá nuhwhuba bóodolhkut nuhwhudusnih,
nuhwhenich'oh si soozi bugha hóobudutelhkut.
Nuhwheni sk'ehtsi' 'et huwa se'aBá dich'oh nuhk'entsi',
'ink'ez Yak'usda ts'un haya 'et nuhwhuba 'alha 'uhoont'ah,
'et huwa nuhwheni nuhk'entsi'.
Se'aBá 'en buts'u háya hoh ndi yun k'ut niníya.
'Aw 'et ndi yun k'ut whuch'a natesdalh 'ink'ez se'aBá 'en buts'u nátesdalh,”
hubúlhni.
'Et yugha hoodul'eh 'uhiyúlhni,
“K'an 'aw 'et ts'et khunek be nelh yaílhtuk,
'aw khunek whe' hoont'ah hooyah be ilah 'udini.
K'an 'aw 'et t'ets'onínzun soo ts'iyaintsuk 'et t'éwhúnínzun 'et huwa 'aw 'o 'un nts'oodólhkut ghaít'ah.
Daja nedáni,
'et huwa Yak'usda buts'un hainya neba 'alha 'uhoont'ah.”
'Et Sizi ndo búlhni,
“Soo ih nuhwhuba 'alha 'uhoont'ah?
Nulh'en whuz de whúdezulh 'aw 'et 'et níoodenzut,
ndet 'ilhunah ahli hoh lhch'a dutelhuwus 'ink'ez nuhwhenich'oh nuhwhútk'una'a 'uteht'ilh.
Si chah sich'oh úsdli hoh sughu téhdulh,
'et whunts'ih 'aw sich'oh ilah 'ust'ah,
se'aBá 'en sulh 'int'ah 'et huwa.
K'an njan 'et hubugha ndi khunek 'i be nohwhulh yálhtuk,
daja nuhwhudáni,
'et huwa nedzi be dezghel,
'i 'ooht'e.
Ndi yun k'ut tube nuhwhé'huzoola,
'et whunts'ih hóht'ah,
ndi yun k'ut humoodih 'ink'ez be 'ut'en k'ah chah,
ts'iyawh buch'a' nulhde 'et huwa.